Jahon qarzi 100 trillion dollardan oshib ketdi

Davlat tuzilmalari va xususiy kompaniyalar qarzdorligi 100 trillion dollardan oshib ketdi. Bu haqda Bloomberg agentligi Xalqaro hisob-kitoblar banki (BIS) ma’lumotiga tayanib xabar bermoqda. Taqqoslash uchun, 2013-yilda dunyo Yalpi ichki mahsuloti 87,18 trillion dollarni tashkil qildi.

Tashkilot ma’lumotlariga ko‘ra, 2007-yil yarmidan 2013-yil yarmigacha hukumat va xususiy tashkilotlar qarzi 30 trillionga oshgan. Xalqaro hisob-kitoblar bankidagilarning ta’kidlashicha, obligatsiyalarning asosiy emitentlari davlat tuzilmalari bo‘lgan. Xususan, 2007-yil oxiridan boshlab bozorda muomalada bo‘lgan AQSh obligatsiyalari narxi 4,5 trilliondan 12 trillionga oshgan.
2007—2013-yillarda dunyo bo‘yicha xususiy kompaniyalar tomonidan chiqarilgan obligatsiyalar savdosi hajmi 21 trilliondan oshib ketgan.
2008-yilda Amerikaning Lehman Brothers banki bankrotlikka uchragach, qarz olish hollari ko‘paydi. Bunga markaziy banklar tomonidan iqtisodiy o‘sishni rivojlantirish maqsadida hisob stavkalarining kamaytirilishi ham hissa qo‘shdi. Obligatsiyalarga talabning o‘sishi ularga xizmat ko‘rsatish qiymatining ikki foizgacha tushib ketishiga olib keldi. Taqqoslash uchun, 2007-yilda obligatsiyalar bo‘yicha o‘rtacha foiz stavkasi 4,8 foizga yetgan edi.